Politiet: 37-åring dopet ned kona før svært brutal voldtekt
En 37 år gammel mann ble i midten av mars siktet for å ha voldtatt tre kvinner mens de var bevisstløse og ute av stand til å forsvare seg. En av dem var hans nå avdøde kone.Siktelsen lyder på voldtekt av personer som ikke er i stand til å motsette seg det. Strafferammen er fengsel i inntil ti år. Dersom gjerningsmannen bevisst har dopet ned ofrene sine, er minstestraffen på tre år. Det er ikke ofte politiet sikter gjerningspersoner etter lovens strengeste paragraf for seksualforbrytelser. - Det er første gang jeg har skrevet ut en så alvorlig siktelse i en voldtektssak. Det er ikke ofte at denne bestemmelsen kommer til bruk, sier Henning Klauseie. I forbindelse med pågripelsen beslagla politiet store mengder datafiler. Totalt er det snakk om 1100 filmer, skriver NRK. Etter å ha avdekket to nye voldtekter utvider politiet nå siktelsen.- Voldtekter som er begått på en særdeles krenkende måte eller er særlig smertefulle for fornærmede har en strafferamme på inntil 21 års fengsel, sier politiadvokat Henning Klauseie, som opplyser at politiet nå har filmopptak av fire av fem voldtekter. Overfor VG Nett vil ikke politiet fortelle hvilken behandling kvinnen har blitt utsatt for. - Av hensyn til saken og de pårørende ønsker vi ikke å si konkret hva han gjør, sier Klauseie.Politiet er fortsatt ikke ferdig med å gjennomgå det omfattende beslaget. 1.100 filmer er gjennomgått, men det gjenstår fortsatt flere harddisker. - Vi har igjen mange vitneavhør og mye datamateriale, sier han.- Han erkjenner seksuell omgang i fire av disse fem tilfellene, men han mener ikke at det dreier seg om voldtekt og erkjenner derfor ikke straffeskyld for noen av forholdene han er siktet for. Min klient har forklart seg for politiet om bakgrunn og omstendigheter rundt det som kommer fram på videofilmene. Han mener fornærmede er inneforstått med det som kommer fram i de mest sentrale filmene, sier 37-åringens forsvarer, Steinar Thomassen.Politiet i Elverum får nå bistand fra voldtektsgruppen til Kripos i saken i forbindelse med avhør og etterforskningsledelse. Filmen som viser den særlige grove voldtekten har en varighet på cirka 30 minutter, etter det VG får opplyst. - Selv om hun er død, vil hun på den måten likevel få fortalt om sin tragedie til politiet på grunn av disse filmene, sa den avdøde konas mor til VG i mars.12. mars ble mannen varetektsfengslet i fire uker, siktet for tre voldtekter. To av disse hadde politiet funnet filmer av på datamaterialet, som ble beslaglagt i februar i forbindelse med mistanke om narkotikaforbrytelser. Den ene av filmene viser en det politiet mener er en voldtekt av hans kone, mens den andre viser tilsvarende handlinger begått mot en annen kvinne. På filmene skal begge kvinnene være ute av stand til å gjøre motstand, ifølge politiet. Det tredje forholdet gjaldt en ny voldtekt som ble anmeldt søndag 11. mars og som førte til at politiet aksjonerte mot mannen tidligere enn planlagt.37-åringens kone, som innledet et forhold til mannen i 2009, ble funnet død i parets felles leilighet i Elverum 23. januar i år. Dødsårsaken var ikke mulig å avklare på stedet og politiet har nå fått en obduksjonsrapport, ifølge Østlendingen. Politiet ønsker ikke å kommentere den foreløpig, men mannen er ikke siktet for å ha forårsaket sin kones død. Kvinnens familie er varslet av politiet i Hedmark om de nye filmene politiet har funnet og at siktelsen mot hennes eks-mann er utvidet til å gjelde lovens strengeste straff. VG Nett/NTB
Mannen som er siktet for å ha voldtatt tre bevisstløse kvinner i Elverum, er nå siktet for to nye voldtekter.